CELEX: 32018D1839
Language: sk
Date: 2018-11-19 00:00:00
Title: Vykonávacie rozhodnutie Rady (EÚ) 2018/1839 z 19. novembra 2018 o začatí automatizovanej výmeny daktyloskopických údajov v Írsku

23.11.2018   
               
               
                  SK
               
               
                  Úradný vestník Európskej únie
               
               
                  L 298/15
               
            
         VYKONÁVACIE ROZHODNUTIE RADY (EÚ) 2018/1839
         z 19. novembra 2018
         o začatí automatizovanej výmeny daktyloskopických údajov v Írsku
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na rozhodnutie Rady 2008/615/SVV z 23. júna 2008 o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (1), a najmä na jeho článok 33,
         so zreteľom na stanovisko Európskeho parlamentu (2),
         keďže:
         
                     (1)
                  
                  
                     V súlade s článkom 25 ods. 2 rozhodnutia 2008/615/SVV sa osobné údaje podľa uvedeného rozhodnutia nesmú poskytnúť, pokiaľ sa všeobecné ustanovenia o ochrane údajov stanovené v kapitole 6 uvedeného rozhodnutia nevykonali vo vnútroštátnom práve území členských štátov, ktoré sa takéhoto poskytnutia zúčastňujú.
                  
               
                     (2)
                  
                  
                     V článku 20 rozhodnutia Rady 2008/616/SVV (3) sa stanovuje, že skutočnosť, či v súvislosti s automatizovanou výmenou údajov podľa kapitoly 2 rozhodnutia 2008/615/SVV bola splnená podmienka uvedená v odôvodnení 1, sa má overiť na základe hodnotiacej správy vypracovanej na základe dotazníka, hodnotiacej návštevy a skúšobnej prevádzky.
                  
               
                     (3)
                  
                  
                     V súlade s bodom 1.1 kapitoly 4 prílohy k rozhodnutiu 2008/616/SVV sa dotazník, ktorý pripravila príslušná pracovná skupina Rady, týka každej automatizovanej výmeny údajov a členský štát ho má vyplniť hneď, ako bude presvedčený, že spĺňa predpoklady na výmenu údajov v príslušnej kategórii údajov.
                  
               
                     (4)
                  
                  
                     Írsko vyplnilo dotazník o ochrane údajov a dotazník o výmene daktyloskopických údajov.
                  
               
                     (5)
                  
                  
                     Írsko úspešne vykonalo skúšobnú prevádzku spolu s Rakúskom.
                  
               
                     (6)
                  
                  
                     V Írsku sa uskutočnila hodnotiaca návšteva a správu o nej vypracoval rakúsky hodnotiaci tím, ktorý ju zaslal príslušnej pracovnej skupine Rady.
                  
               
                     (7)
                  
                  
                     Celková hodnotiaca správa, v ktorej sa zhrnuli výsledky dotazníka, hodnotiacej návštevy a skúšobnej prevádzky týkajúce sa výmeny daktyloskopických údajov, sa predložila Rade.
                  
               
                     (8)
                  
                  
                     Rada 16. júla 2018, konštatujúc súhlas všetkých členských štátov viazaných rozhodnutím 2008/615/SVV, dospela k záveru, že Írsko v plnej miere vykonalo všeobecné ustanovenia o ochrane údajov stanovené v kapitole 6 rozhodnutia 2008/615/SVV.
                  
               
                     (9)
                  
                  
                     Na účely automatizovaného vyhľadávania daktyloskopických údajov by Írsko preto malo byť oprávnené prijímať a poskytovať osobné údaje podľa článku 9 rozhodnutia 2008/615/SVV.
                  
               
                     (10)
                  
                  
                     V článku33 rozhodnutia 2008/615/SVV sa Rade udeľujú vykonávacie právomoci s cieľom prijať opatrenia potrebné na vykonávanie uvedeného rozhodnutia, najmä pokiaľ ide o prijímanie a poskytovanie osobných údajov podľa uvedeného rozhodnutia.
                  
               
                     (11)
                  
                  
                     Keďže sa splnili podmienky na uplatnenie takýchto vykonávacích právomocí a dodržal sa príslušný postup, malo by sa prijať vykonávacie rozhodnutie o začatí automatizovanej výmeny daktyloskopických údajov v Írsku s cieľom umožniť tomuto členskému štátu, aby prijímal a poskytoval osobné údaje podľa článku 9 rozhodnutia 2008/615/SVV.
                  
               
                     (12)
                  
                  
                     Dánsko, Írsko a Spojené kráľovstvo sú viazané rozhodnutím 2008/615/SVV, a preto sa zúčastňujú na prijatí a uplatňovaní tohto rozhodnutia, ktorým sa vykonáva rozhodnutie 2008/615/SVV,
                  
               PRIJALA TOTO ROZHODNUTIE:
         
            Článok 1
            Na účely automatizovaného vyhľadávania daktyloskopických údajov je Írsko oprávnené prijímať a poskytovať osobné údaje podľa článku 9 rozhodnutia 2008/615/SVV od 24. novembra 2018.
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Toto rozhodnutie sa uplatňuje v súlade so zmluvami.
         
         
            V Bruseli 19. novembra 2018
            
               
                  Za Radu
               
               
                  predsedníčka
               
               E. KÖSTINGER
            
         
         
            (1)  Ú. v. EÚ L 210, 6.8.2008, s. 1.
         
            (2)  Stanovisko z 24. októbra 2018 (zatiaľ neuverejnené v úradnom vestníku).
         
            (3)  Rozhodnutie Rady 2008/616/SVV z 23. júna 2008 o vykonávaní rozhodnutia 2008/615/SVV o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (Ú. v. EÚ L 210, 6.8.2008, s. 12).